འོན་ཀྱང་ཐོག་མར་དཔོན་རིགས་ཚོས་རང་ཉིད་དང་གང་ཟག་གཞན་ཀུན་འགྲོ་བ་མི་གཅིག་མཚུངས་ཡིན་པ་ཤེས་དགོས།གཞི་རྩའི་གོ་རྟོགས་དེ་མེད་ན་གོ་རིམ་ལྡན་པའི་སྡང་བའི་སེམས་དེ་ཕྲན་བུ་ཉུང་དུ་གཏོང་བ་ལས་དོན་ཐོག་འཁེལ་བའི་ཕན་ཐོགས་སྒྲུབ་དཀའ།དཔེར་ན།གལ་ཏེ་ཨ་རི་དང་ཨུ་རུ་སུའི་དཔོན་རིགས་ཕན་ཚུན་གློ་བུར་དུ་མཚོ་གླིང་མི་མེད་ལུང་སྟོང་ཞིག་གི་དཀྱིལ་དུ་ཐུག་འཕྲད་བྱུང་ན་ངས་བརྗོད་ཐུབ་པ་ལ་ཁོང་གཉིས་རང་ཤུགས་ཀྱི་ཕན་ཚུན་འགྲོ་བམི་རིགས་གཅིག་མཚུངས་ཡིན་པའི་ཡ་ལན་བྱེད་རྒྱུ་ཡིན་པ་ངེས།འོན་ཀྱང་རང་ཉིད་ཨ་རིའི་སྲིད་འཛིན་དང་ཨུ་རུ་སུའི་སྤྱི་ཁྱབ་དྲུང་ཆེ་ཡིན་པའི་ངོས་འཛིན་བྱུང་མ་ཐག་དོགས་པ་རྣམ་རྟོག་ལ་བརྟེན་ནས་ཕན་ཚུན་མི་མཐུན་པ་ཆགས་ཀྱི་ཡོད།དེ་སེལ་ཐབས་སུ་གྲོས་འཆར་གང་ཡང་མེད་པའི་མི་རིགས་ཕན་ཚུན་དབར་གཞི་རྒྱ་ཆེ་བའི་ནང་ལུགས་ཚོགས་འདུའི་ཐོག་ནས་འབྲེལ་བ་ཇི་ཙམ་མང་བ་བྱུང་བ་དེའི་ཚོད་ཀྱིས་ཕན་ཚུན་གོ་རྟོགས་གོང་མཐོར་འགྲོ་རྒྱུར་ཕན་གྱི་རེད།གོ་རྟོགས་དེའི་ཐོག་ནས་ཕན་ཚུན་འགྲོ་མ་མི་གཅིག་མཚུངས་ཡིན་པ་ཤེས་ཐུབ་ལ་འཛམ་གླིང་སྤྱིའི་དཀའ་ངལ་རྣམས་ཀྱང་སེལ་ཐབས་བྱེད་ཐུབ།ལོ་རྒྱུས་ཐོག་ནས་རྒྱབ་འགལ་ཡིན་པའི་ཤོག་ཁག་གཉིས་ཕན་ཚུན་དོགས་པ་རྣམ་རྟོག་དང་སྡང་སེམས་ཅན་གྱི་ཁོར་ཡུག་ནང་གྲུབ་འབྲས་སྨིན་པའི་གྲོས་མོལ་ཡོང་ཐབས་མེད།